Landsretten slog i dag fast, at en homoseksuel Bager fra Nørresundby, skal have erstatning for chikane.

Bagersvend Søren Petersen skal have 100.000 kroner i erstatning af sin tidligere arbejdsgiver bagermester Mogens Thomsen. Det slog landsretten i dag fast. Dommen er en stadfæstelse af byrettens dom fra sidste år, hvor bagermesteren blev dømt for at have talt nedsættende om homoseksuelle. - Jeg er meget glad. Det er rart, at jeg nu kan slappe mere af, siger en tydeligt lettet Søren Petersen. Den principielle sag er den første af sin art i Danmark og fremhæves af fagforeningen Nærings- og Nydelsesmiddel Forbundet (NNF) og Landsforeningen for Bøsser og Lesbiske som et yderst vigtigt signal til arbejdsgiverne om at acceptere homoseksualitet. Bagermesteren har blandt kunder og kolleger omtalt homoseksuelle som 'psykisk syge', der burde sendes til en øde ø eller hænges som i Iran. I februar 2006 måtte Søren Petersen for første gang i sine syv år som ansat i forretningen melde sig syg på grund af den omfattende chikane.